Микеланджело Буонароти
В покритите места и в кухините…

Превод от италиански: Драгомир Петров, 1970

chitanka.info

В покритите места и в кухините…[0]

В покритите места и в кухините,

затворени веднъж от веществото,

нощта живей, когато естеството

и слънцето играят със зарите.

Ала пред огъня и пред искрите

като под слънце чезнат за окото

чертите й божествени, защото

и червеят[1] ранява й гърдите.

Онуй, което пъпли вън, открито

за слънцето, с тревите, семената,

орачът горд с орало връхлетява.

Но само в сянката покълнва жито,

нощта завинаги остава свята,

а над плода човек се извисява.

[0] Този сонет е между най-хубавото в поезията на Микеланджело. Той лежи вече в една напълно негова образна сфера и може да бъде разглеждан като поетична транскрипция на прочутите скулптурни образи на Нощта в гробницата на Медичите. Впрочем темата на „Нощта“ е твърде любима на поета. Тя го вълнува дълбоко и той вижда в нея образа на своята и човешката съдба, на смъртта, която поглъща всяка човешка суета. Затова оттук нататък, повече или по-малко разгърнат, ще срещаме този мотив заедно с темата за огъня в най-дълбоките му и вълнуващи стихотворения. — Б.пр. ↑

[1] Както и в другите сонети за нощта, под червен поетът разбира светулка, т.е. светещ червей. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.